มาเลย์สนใจพอร์ตบีฟิท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

วิ่งตรงขอดูตัว หลังปฏิเสธข่าวหุ้นแม่ลูกขยับ
โพสต์ทูเดย์ — “บีฟิท” ยันทุนมาเลเซียขอดูกิจการหลังปฏิเสธข่าวได้ 1 วัน ระบุต้องการซื้อสินทรัพย์และธุรกิจ ปลุกหุ้นแม่ลูกคึก
นายวรกิจ สร้างศรีวงศ์ รักษาการประธานเจ้าหน้าที่บริหาร บริษัทหลักทรัพย์ บีฟิท (BAEC) เปิดเผยว่า ตลาดหลักทรัพย์ได้สอบถามการเข้าเยี่ยมกิจการของ OSK Investment Bank Berhad หลังจากที่บริษัทได้ปฏิเสธข่าวควบรวมไปเมื่อวันที่ 10 ม.ค.ที่ผ่านมา ซึ่งเกิดขึ้นหลังจากนั้น เพียง 1 วัน OSK ได้ขอเยี่ยมกิจการ และมีจดหมายส่งมาอย่างเป็นทางการลงวันที่ 12 ม.ค. 
“ของจริงเป็นอย่างที่แจ้งตลาด ผมไม่รู้จัก OSK เพิ่งพบกันตอนที่มาขอเยี่ยมกิจการวันที่ 11 ม.ค. ซึ่งถือเป็นเรื่องปกติที่บริษัทมีคนมาเยี่ยมเป็นประจำอยู่แล้ว” 
นายวรกิจ กล่าวว่า OSK เป็นบริษัทหลักทรัพย์ขนาดใหญ่ของประเทศมาเลเซีย การเข้ามาเยี่ยมชมกิจการครั้งนี้ไม่รู้ว่าต้องการอะไร ขึ้นอยู่กับผลการทำ Due Diligence หรือตรวจสอบทรัพย์สินหนี้สินก่อน 
สำหรับ OSK จากข้อมูลที่ BSECแจ้งมาระบุทำธุรกิจ อินเวสเมนต์ แบงกิง, การบริหารสินทรัพย์ (Wealth Management) การร่วมทุน (Venture Capital) และการให้บริการรายย่อย (Retail Service) มีบริษัท OSK Holdings Berhad มาเลเซีย เป็นผู้ถือหุ้นใหญ่ สำนักงานตั้งอยู่ที่ชั้น 20 Plaza OSK, Jalan Ampang กรุงกัวลาลัมเปอร์ ประเทศมาเลเซีย 
นางกิ่งเทียน บางอ้อ รักษาการกรรมการผู้จัดการ บริษัทเงินทุน กรุงเทพธนาทร (BFIT) ผู้ถือหุ้นใหญ่ BSEC กล่าวว่า OSK ได้ติดต่อโดยตรงไปยัง BSEC ผ่านทางนายวรกิจ สร้างศรีวงศ์ รักษาการประธานเจ้าหน้าที่บริหาร จากการสอบถามไปยัง BSEC แจ้งว่า OSK ต้องการทำ Due Diligence มีวัตถุประสงค์เพื่อการได้มาซึ่งธุรกิจและทรัพย์สินของ BSEC จากผู้ถือหุ้นใหญ่ ซึ่งขึ้นอยู่กับผลการทำ Due Diligence
แหล่งข่าวจากบริษัทเงินทุน กรุงเทพธนาทร เปิดเผยว่า ราคาเสนอขายขึ้นอยู่กับการตรวจสอบสินทรัพย์และหนี้สิน หากได้ราคาดีก็ขาย และมาเลเซียสนใจลงทุนในประเทศไทย น่าจะมาจากเงินด้อยค่าลง และประเทศไทยมีการเติบโตทั้งการส่งออก สินค้าเกษตรจึงเป็นที่สนใจของต่างชาติ 
นายสิทธิชัย มหาคุณ หัวหน้าสายงานวาณิชธนกิจ บล.ซีไอเอ็มบี กล่าวว่า ประเทศมาเลเซียมีนโยบายชัดเจนขยายการลงทุนไปต่างประเทศ เนื่องจากการขยายลงทุนในประเทศมีจำกัด ซึ่งการเข้ามาลงทุนในไทย มีทั้งการควบรวมกิจการ การร่วมทุน หรือการซื้อกิจการ 
นายเอกยุทธ อัญชันบุตร นักลงทุนรายใหญ่และประธานบริหารเครือโอเรียนเต็ล มาร์ท กรุ๊ป กล่าวว่า มาเลเซีย ได้ขยายฐานการลงทุนมาประเทศไทยมากขึ้น เนื่องจากตลาดการเงินไทยเปิดเสรี โดยเฉพาะตลาดทุนที่มีจำนวนลูกค้ารายย่อยจำนวนมาก เทียบกับมาเลเซียที่มีขนาดเล็กกว่า และการลงทุนตึงตัวมาหลายปี 
สำหรับการเข้ามาของแบงก์เมย์ ของมาเลเซีย ที่ซื้อ บล.กิมเอ็ง (ประเทศไทย) มีเป้าหมายอยู่ที่กิมเอ็ง สิงคโปร์
ด้านราคาหุ้น BFIT ปรับตัวขึ้นแรงปิด 6.85 บาท เพิ่มขึ้น 0.75 บาท หรือ 12.30% มูลค่าซื้อขาย 172.87 ล้านบาท ส่วน BSEC ปิด 2.16 บาท เพิ่มขึ้น 0.06 บาท